Document ID: /roh_data/filtered/fineweb-2-filterrobots_roh.jsonl.gz/60404

Grosser Rat
Cussegl grond
Gran Consiglio
Dapi passa 36 onns è l'egualitad da las pajas da dunna ed um francada en la constituziun federala. Malgrà tut ils onns ch'èn passads dapi lura, spetga la disposiziun anc adina da vegnir realisada, perquai che la differenza da paja inexplitgabla tranter um e dunna importava l'onn 2017 vinavant 7,4 %. Questa situaziun è inacceptabla. Er la petiziun dal 3. parlament da mattas dal Grischun cuntegna il tema da l'egualitad da las pajas.
En vista a quests fatgs sto il sectur public, saja quai sin plaun federal u sin plaun chantunal e communal, dar in bun exempel. En quest senn ha la confederaziun elavurà ina charta per il maun public. Ils 6 da zercladur 2016 ha er il chantun Grischun suttascrit quest appel. Da quai ans legrain nus. L'appel è in ferm signal pertutgant la realisaziun da la lescha d'egualitad en il sectur public e tar las corporaziuns dal maun public. A medem temp po uschia vegnir encuraschà il sectur privat da suandar l'exempel.
Cun suttascriver questa charta è noss chantun s'obligà da sensibilisar sias collavuraturas e ses collavuraturs che han l'incumbensa da fixar las pajas e da valitar las funcziuns, per las finamiras da la lescha federala davart l'egualitad da dunna ed um (LEg); d'examinar regularmain che l'egualitad da las pajas vegnia resguardada en l'administraziun publica; d'encuraschar las corporaziuns dal maun public da far il medem; da dar la gista paisa a l'egualitad da las pajas er en il rom dals fatgs d'acquisiziun e/u da submissiun publics e da rapportar davart ils resultats concrets da quest engaschament. Perquai vegn la regenza supplitgada da respunder las suandantas dumondas:
1. Co pensa la regenza da sensibilisar las collavuraturas ed ils collavuraturs che han l'incumbensa da fixar las pajas e da valitar las funcziuns, per las finamiras da la lescha federala davart l'egualitad da dunna ed um (Leg)?
2. Co pensa la regenza da controllar che l'egualitad da las pajas vegnia resguardada? È ina tala analisa gia vegnida fatga? Sche gea, cun tge resultats? Sche na, fin cura pensa la regenza da far ina tala?
3. Tge pensa la regenza da far per controllar che l'egualitad da las pajas vegnia resguardada tar las corporaziuns dal maun public?
4. Co pensa la regenza da dar la gista paisa a l'egualitad da las pajas en il rom dals fatgs d'acquisiziun e/u da submissiun publics?
Cuira, ils 16 d'avrigl 2018
Locher Benguerel, Atanes, Baselgia-Brunner, Bucher-Brini, Cahenzli-Philipp (Vaz sut), Caviezel (Cuira), Deplazes, Monigatti, Noi-Togni, Perl, Peyer, Pult, Thöny, Degiacomi
Renviond a la constituziun federala ed a la lescha federala davart l'egualitad da dunna ed um vegn la regenza supplitgada da prender posiziun davart pliras dumondas:
Tar la dumonda 1: Per fixar las pajas sco er per classifitgar las funcziuns en classas da funcziun èn cumpetentas las instanzas d'engaschament en enclegientscha cun l'uffizi da persunal. En la pli gronda part dals cas discuta l'uffizi da persunal questas dumondas directamain cun las manadras ed ils manaders dals posts da servetsch. Tant las manadras ed ils manaders dals uffizis sco er las collavuraturas ed ils collavuraturs involvids da l'uffizi da persunal èn sensibilisads per las pretensiuns da la politica d'egualitad e sa tegnan al current, p.ex. cun lur participaziun a la 3. scuntrada naziunala davart il tema "egualitad da las pajas en il sectur public" da l'october 2017 a Berna.
Tar la dumonda 2: Cur che l'uffizi da persunal ha introducì l'onn 2010 – en collavuraziun cun la firma externa confer! SA – ina nova valitaziun da las plazzas da lavur, èn vegnidas resguardadas cunzunt er experientschas da l'egualitad. Uschia sa basa la valitaziun analitica actuala sin in catalog da passa 50 criteris neutrals areguard las schlattainas.
En connex cun las lavurs preparatoricas per repassar las valitaziuns da las funcziuns èsi er vegnì controllà, sch'ils salaris da las dunnas èn discriminads envers quels dals umens. Il rapport da la firma confer! SA incaricada cun questa controlla, ha mussà ch'ins n'ha pudì pertschaiver nagina discriminaziun sistematica da las pajas.
Quest resultat n'è betg stà surprendent, cunquai che las plazzas da l'administraziun chantunala èn vegnidas valitadas – gia avant il repassament – cun in sistem analitic per valitar plazzas da lavur ch'è neutral areguard las schlattainas. Quest sistem deriva da l'institut da scienza da manaschis da la SPF Turitg (BWI) resp. da sia organisaziun successura GFO Turitg.
Tar la dumonda 3: Cun repassar il sistem analitic per valitar funcziuns èn er vegnids integrads ils instituts chantunals autonoms e las dretgiras chantunalas.
Tar la dumonda 4: Las acquisiziuns publicas han l'intent da cuntanscher ina concurrenza economica e libra da discriminaziuns tranter ils purschiders. Sch'i vegnan observads il princip da la nundiscriminaziun, da la quala fa part er l'egualitad da las pajas, sco er las cundiziuns da lavur e las disposiziuns da la protecziun da lavur, sa laschan ils posts da surdada confermar – sco en ils auters chantuns – mintgamai cun agid d'ina autodecleraziun. Sch'i dat suspects tar in purschider, dumondan ils posts da surdada ulteriurs scleriments da las instanzas correspundentas, sco cumissiuns professiunalas pariteticas u instituziuns da prevenziun. En cas d'indicaziuns fallidas, smanatschan al purschider l'exclusiun da la procedura u ina bloccada da durada limitada.
Per motivs da custs sco er pervia d'enconuschientschas mancantas n'èsi ni pussaivel ni cunvegnent da far – en il rom dal process concret d'acquisiziun – regularmain scleriments pli detagliads en il sectur da l'egualitad da las pajas. Las metodas analiticas da standard ch'existan oz èn fitg charas per tuttas duas varts, na permettan betg da cumprovar directamain ina discriminaziun da paja e n'èn betg applitgablas per manaschis pitschens. Quai n'è betg cumpatibel cun il princip dal tractament egual.
L'egualitad da las pajas na po perquai betg vegnir controllada en il rom d'ina procedura concreta d'acquisiziun e da submissiun. Sco problem da l'entira Svizra e da l'economia generala sto l'egualitad da las pajas vegnir schliada ordaifer la procedura d'acquisiziun, cun mesiras politicas surordinadas. Ensemen cun auters chantuns persequitescha la regenza attentamain ils svilups actuals respectivs sin plaun federal.
En vista als fatgs ch'ina controlla da discriminaziun è gia vegnida fatga e ch'il sistem actual da valitaziun è in garant per la nundiscriminaziun da las schlattainas, n'èsi ni necessari ni adequat d'investir vastas resursas per concepir ulteriurs instruments d'analisa.
13 da zercladur 2018